清江曲
作者：姚勉
朝代：宋

paragraphs: 夾岸桃花燕子飛，一江春水鱖魚肥。
絲綸百尺煙波闊，午夜鳴榔載月歸。
扁舟一葉橫沙觜，得魚爛醉東風裏。
綠楊深處酒醒時，半江潮落天如水。
萬頃滄波五月凉，一川紅錦藕花香。
綠蓑青笠鳴疎雨，老樹殘烟带夕陽。
野船細火夜明滅，一笛風清楚天闊。
無魚無酒且歸來，篷底蕭疎卧明月。
萬里西風雙鬢華，江南江北老天涯。
瀟瀟兩岸梧桐葉，漠漠半川蘆荻花。
柔櫓聲中山水綠，一絲買斷黄金屋。
沙邊鷗鳥莫相猜，是非不到清江曲。
葦折荷枯人未歸，波寒霜落鴈初飛。
不知節物時時換，又折梅花下釣磯。
青山四面清歌發，幾點沙鷗起天末。
一任長年醉則休，醒時獨釣寒江雪。